Belgrád (Nándorfehérvár)

***Belgrád*** területén az i. e. 3. században, mielőtt **Singidunum** néven római kolóniává vált, kelták éltek**.** Belgrád néven először 878-ban említik. 1403-ban lett először Szerbia fővárosa, 1918 és 2003 között Jugoszlávia, 2003 és 2006 között Szerbia és Montenegró fővárosa volt, majd 2006-tól ismét csak Szerbia fővárosa és egyben legnagyobb városa. Legkésőbben a XIV. század eleje óta magyar neve Fehérvár, Nándorfehérvár, szerbül Београд / Beograd, 'Fehérvár' jelentéssel.

A város a Száva és a Duna összefolyásánál fekszik Szerbia északi részének közepén, ahol a Kárpát-medence a Balkán-félszigettel találkozik. Belgrád városmegye lakossága 2011-ben hivatalosan 1 659 440 fő, ebből a fővárosé 1 166 763 fő. Belgrád a volt Jugoszlávia legnépesebb városa, Szerbia területének 3,6%-án fekszik, a szerbiai népesség 21%-a él az ország kereskedelmi, kulturális, gazdasági és tudományos központjának számító városban. Szerbia közigazgatásában külön közigazgatási egységet képvisel, saját városi önkormányzattal. A városnak 17 kerülete van, mindegyiknek élén saját tanáccsal.

7000 évvel ezelőtt a Körös- és a Starčevo-kultúra népe, később pedig a tiszai és a Vinča–tordosi kultúra népe élt ezen a területen. A kelta törzsek közül a Scordisci telepedett itt le a Kr. e. 3. században, tőlük származik Belgrád első ismert neve *Singidunum.* Ezt az elnevezést a Kr. e. 1. században megjelenő római hódítók is megtartották. A hódítással Singidunum Moesia Superior tartomány része lett. A Kr. u. 2. század közepétől már teljes jogú várossá vált. Iulianus császár alatt a Római Birodalomban rövid időre újraéledt a hellenizmus kultúrája; a trónon őt követő Iovianus császár, aki visszaállította a kereszténységet, Singidunumban látta meg a napvilágot 331-ben.

Belgrád 395-ben, a Római Birodalom kettéosztásakor a Bizánci Birodalomhoz került. A Száva túlpartján feküdt Taurunum (ma Zimony) kelta város; a két város a római és bizánci időkben szerves összeköttetésben állt egymással (híd ívelt közöttük). A következő időszakban (a 6. századtól a 20. század elejéig) azonban a városok nagyrészt egymástól függetlenül fejlődtek, mert két államhoz tartoztak.

A várost elfoglalták, illetve többször lerombolták a hunok, a szarmaták, a gótok és az avarok is, mielőtt a szlávok 630 körül megérkeztek volna. Az avarokat végül a 9. században a Frank Birodalom győzte le, amely Taurunumot Malevilla néven magához csatolta. Ekkorra (878 körülre) tehető Belgrád első szláv alakjának (Bjelgrad - Бјелград) írásos említése az első dunai bolgár birodalom idejéből. A város négy évszázadon keresztül a Bizánci Birodalom, a Magyar Királyság és az első Bolgár Királyság csatatere volt. A 9. században a Bizánci Császárság határvárosa lett. Anonymous Gesta Hungarorumjában is említést tesz a városról Salán bolgár és görög vezér valamint Árpád fejedelem összecsapásának kapcsán.

A város 1284-ben a IV. Dragutin István szerb király Katalin magyar királyi hercegnővel, V. István magyar király leányával kötött házassága révén jegyajándékként került a szerbekhez.

A 15. században a törökök terjeszkedésével Nándorfehérvár kulcsfontosságú szerepet töltött be Európa megvédésében, ezért is volt olyan jelentős az 1456-os nándorfehérvári diadal. A várat a százezer fős oszmán török sereg nem tudta elfoglalni, pedig az fontos lett volna a birodalom Közép-Európa felé történő további terjeszkedéséhez. Szilágyi Mihály, a vár parancsnoka, mindaddig derekasan ellenállt, míg a keresztény várvédők kapitánya, Hunyadi János és Kapisztrán János vitézeikkel a vár felmentésére megérkeztek. Hunyadi előbb a török gályahajók során át tört magának utat a várba, majd július 21-én visszaverte a szultán rohamát és másnap maga támadta meg a törököket, akik fölött fényes győzelmet aratott. Az ostrom során II. Mehmed maga is megsérült. A győzelem híre bejárta egész Európát, a III. Kallixtusz pápa által elrendelt déli harangszót a keresztény világban mind a mai napig a nándorfehérvári diadalhoz kötik.

A 250 000 főnyi oszmán hadsereg I. Szulejmán vezetése alatt 1521. augusztus 29-én, hét évtizeddel később végül elfoglalta a várost, nagy részét a földig rombolta, és teljes keresztény lakosságát Isztambulba deportálta. Ezzel hosszú időre az Oszmán Birodalom részévé tette és megnyitotta az utat Nyugat-Európa felé. Belgrádot a környező szandzsák székhelyévé tették, s új lakosok települtek be. A város közel 100 000 lakosával Konstantinápoly után a második legnagyobb oszmán várossá vált Európában. A hódoltság rányomta bélyegét az építészetre, a mecsetek, fürdők és törökös stílusú házak sajátos hangulatot adtak a városnak. A szerbek 1594-ben kitört bánáti felkelését a törökök leverték, és az albániai születésű Szinán pasa nagyvezír parancsára Szent Száva ereklyéit nyilvánosan felgyújtották a Vračar-fennsíkon; ennek emlékére később itt építették fel a Szent Száva-templomot. Megtorlásul a lázadásért, a város lakosságának legnagyobb részét deportálták Isztambulba.

A Habsburgok többször is próbálták a várost felszabadítani, de a törökök mindannyiszor hamar visszafoglalták és keményen megtorolták a próbálkozást. Ezen időszak alatt a város átélte a két nagy szerb kivándorlást, melynek során egy-egy pátriárka vezetésével több százezer szerb vonult az osztrákokkal a Habsburg Birodalom felé, először 1690-ben, majd 1737-39-ben. Többek között a Vajdaságban, Szlavóniában, a Dunakanyarban és a Csepel-szigeten telepedtek le.

A város csak 1867-ben szabadult föl a török uralom alól és 1882-ben lett a frissen alakult Szerb Királyság fővárosává. Ekkor a várost csak pár kilométer választotta el a magyar határtól. Ezt követően Belgrád újra a Balkán kulcsfontosságú településévé vált, s gyors fejlődésnek indult, bár Szerbia egészében inkább agrár jellegű ország maradt, s a fővárosnak a 19. és 20. század fordulóján csak 69 100 lakosa volt. A népesség ugyanakkor 1905-re már meghaladta a nyolcvanezer főt, s az első világháború kitörésekor Belgrádnak már több mint százezer lakosa volt.

Belgrád mai arculata a kultúrák és a korszakok színes egyvelege. Épületei közt egyedi természetességgel találhatóak meg szinte egymás mellett a szecesszíós Nemzeti Múzeum, a középkori várrész, a néhol visszaköszönő szocialista realizmus, a neobizánci stílusú főposta hivatal épülete és a NATO bombázások alatt megsérült és azóta is felújítatlan épületek.

Belgrádban utcáin mindig nagy a nyüzsgés, hétköznap is számos a szórakozási lehetőség, de a kultúra és a látványosságok terén is megállja a helyét Európa fővárosai között. Két egyetemén több mint 70.000 hallgató folytatja tanulmányait.

Ebben a városban írta meg Nobel-díjas könyvét a Híd a Drínánt Ivo Andrić és itt alkotott többek közt a legendás filmrendező Emir Kusturica. Gazdaságilag Belgrád és környéke Szerbia legfejlettebb része, a lakosság száma folyamatosan növekszik. Jelenleg Belgrád a szerbiai bruttó hazai termék több mint 30%-át termeli, és ugyanígy, Szerbia foglalkoztatott munkaerejének több mint 30%-a itt dolgozik. A város fontos szerepet játszik a nemzetközi közlekedésben, fontos közúti, vasúti és vízi közlekedési csomópont, a Transzeurópai Közlekedési Hálózat része. A város jelentősebb színházai a Nemzeti Színház, a Jugoszláv Dráma Színház, a Zvezdara Színház és az Atelje. Két operaháza van: a Nemzeti Színház és a Madlenijanum operaház. Itt található a Szerb Tudományos Akadémia, a nemzeti könyvtár és a belgrádi történelmi archívum.

Belgrád történelmi városrészei és épületei a legnagyobb turistalátványosságok. Közéjük tartozik a Skadarlija, Belgrád bohémnegyede, a Nemzeti Múzeum és közvetlenül mellette a Nemzeti Színház, Zimony (Óváros), a Nikola Pašić tér, a Terazije, Belgrád egyik központi, modern belvárosi környezetben lévő tere, a diáknegyed, Nándorfehérvár vára és az azt övező belvárosi park, Mihály fejedelem utcája, a Parlament, a Szent Száva templom és az Ódon-palota. Ezeken túl természetesen parkok, szobrok, múzeumok kávézók, éttermek és boltok várják az odalátogatót a folyó mindkét partján. Az Avala-hegy tetejéről, az ismeretlen katona emlékművének tövéből jó kilátás nyílik a városra. Említést érdemel még a Fehér Palota, a Karađorđević királyi család otthona, amely nyitva áll a látogatók előtt is.

Ha Belgrádot összességében szeretnénk látni, elengedhetetlen lesz a nyitottság az újra, és az elfogadásra a múlt iránt, mert ez Belgrád maga: a régi és az új harmóniája, Európa és a Balkán találkozása, az emberek és a kultúrák színes egyvelege, egy fejlődő metropolisz az agrár államban.